Source: https://www.socpoist.sk/2127-menu/55419s?prm2=62669&sword=&insurance_kind=0&target_group=0&life_sit=0&kriterium=all&page=8
Timestamp: 2020-02-18 03:37:34+00:00
Document Index: 4898535

Matched Legal Cases: ['súd ', '§ 193', '§ 139', 'súd ', '§ 138', '§ 139', '§ 139', '§ 139']

Platenie poistného z náhrady mzdy plynúcej z neplatne skončeného pracovného pomeru
23.09.2016 | Výber poistného	| Zamestnávateľ
Okresný súd rozhodol v roku 2015 o neplatnom skončení pracovného pomeru zamestnanca a povinnosti zamestnávateľa nahradiť zamestnancovi náhradu mzdy za obdobie od 29.10.2001 do 30.09.2002. Náhradu mzdy sme zamestnancovi vyplatili v júni 2016, kedy už nebol naším zamestnancom. Je tento príjem plynúci z neplatne skončeného právneho vzťahu vymeriavacím základom pre platenie poistného na sociálne poistenie? Máme použiť ustanovenie § 193a zákona č. 461/2003 Z. z. účinné od 1.8.2006, podľa ktorého vymeriavací základ za každý kalendárny mesiac je časť príjmu plynúceho z neplatne skončeného právneho vzťahu zamestnanca k zamestnávateľovi pripadajúca na každý takýto kalendárny mesiac? Alebo vzhľadom na obdobie, ktorého sa náhrada týka, nie je tento príjem vymeriavacím základom?
Podľa § 139a zákona č. 461/2003 Z. z. o sociálnom poistení v znení neskorších predpisov (ďalej len „zákon“) ak súd rozhodol o neplatnosti skončenia právneho vzťahu zamestnanca k zamestnávateľovi, vymeriavací základ za každý kalendárny mesiac neplatne skončeného právneho vzťahu zamestnanca k zamestnávateľovi je časť príjmu plynúceho z neplatne skončeného právneho vzťahu zamestnanca k zamestnávateľovi pripadajúca na každý taký kalendárny mesiac; § 138 ods. 1 až 3, 10 až 18 a 23 zákona platí rovnako.
Právna úprava uvedená v § 139a zákona pred bodkočiarkou nadobudla účinnosť od 1. augusta 2006. Pri určení vymeriavacieho základu sa postupuje podľa § 139a zákona vtedy, ak rozhodnutie súdu o neplatnosti skončenia právneho vzťahu nadobudlo právoplatnosť po 31. júli 2006, náhrada mzdy sa poskytuje za kalendárne mesiace august 2006 a nasledujúce, a zamestnávateľ zúčtoval náhradu mzdy po 31. júli 2006.
Ak rozhodnutie súdu o neplatnom skončení právneho vzťahu nadobudlo právoplatnosť po 31. júli 2006, avšak náhrada príjmu plynúceho z neplatne skončeného právneho vzťahu sa poskytuje za kalendárne mesiace pred 1. augustom 2006, takto vyplatená náhrada príjmu nie je vymeriavacím základom v zmysle § 139a zákona č. 461/2003 Z. z. o sociálnom poistení v znení neskorších predpisov a z tejto sumy sa neodvádza poistné na sociálne poistenie. V uvedenom konkrétnom prípade teda z náhrady mzdy poistné na sociálne poistenie neodvádzate.
Dokument bol revidovaný: 23.09.2016